b'\n_START_ARTICLE_\nKdor skak, tisti hlap\n_START_SECTION_\nObjava\n_START_PARAGRAPH_\nRudi \xc5\xa0eligo, Kdor skak, tisti hlap. Maribor: Obzorja, 1973 (Znamenja). (COBISS)\n_START_SECTION_\nVsebina\n_START_PARAGRAPH_\nV prvem dejanju je Stanovalka I \xc4\x8disto vzhi\xc4\x8dena, saj je dobila lastno stanovanje. Skupaj s prijatelji proslavi novo pridobitev. Naenkrat pa se znajde v krizi in obto\xc5\xbei Keplerja, da je udbovec, da jo sku\xc5\xa1ajo ujeti v past in jo spraviti ob slu\xc5\xbebo ter stanovanje. Prijatelji menijo, da je njen izpad le posledica prenapetosti. Naenkrat prispe odlo\xc4\x8dba, da so njeno delovno mesto ukinili. Ustra\xc5\xa1i se za stanovanje. \xc4\x8ce bi ji v njem uspelo zdr\xc5\xbeati 30 dni, potem je ne bi mogli ve\xc4\x8d izseliti. Odlo\xc4\x8di se, da bo vzdr\xc5\xbeala, ko pa bo stanovanje kon\xc4\x8dno njeno, ga bo prepustila nekomu, sama pa od\xc5\xa1la v Ameriko. ZBOR ves \xc4\x8das spremlja Stanovalkino vedenje in ga komentira._NEWLINE_V drugem dejanju Zbor komentira dejanja Stanovalke II. Ta je zelo delovna in svoje prej\xc5\xa1nje prijatelje obravnava kot slu\xc5\xbeabnike. Zopet pride odlo\xc4\x8dba o izselitvi. Stanovalka II telefonira naokrog, da bi uredila zadevo. Stanovanje je sicer dobila protipravno, vendar meni, da je treba luknje v zakonu izkoristiti. V stanovanju posku\xc5\xa1a zdr\xc5\xbeati 30 dni, a ji predzadnji dan spodleti, zato se s slu\xc5\xbeabniki \xc5\xa1e pred izselitvijo loti \xc4\x8di\xc5\xa1\xc4\x8denja._NEWLINE_V tretjem dejanju stanovanje zasede Stanovalka III. Vanj spleza skozi okno in nato meditira. Pred vrati ji Sekretar grozi s policijio, a ona se sploh ne zgane. ZBOR je vznemirjen, ker se ne ravna po zakonih. Kmalu pride Komisija, naredi popis, izprazni stanovanje ter ga skrbno zaklene. Vendar pa se Stanovalka III naslednji dan vrne in Sekretar jo zopet podi ven. Pride tudi Mili\xc4\x8dnik, ki je zbegan zaradi Stanovalkine umirjenosti. Toda pri Predsedniku komisije nenadoma pobesni in ga napade z no\xc5\xbeem, Zbor pa se zaradi tega zgra\xc5\xbea nad njo. Komisija ponovno izprazni in zape\xc4\x8dati stanovanje, toda Stanovalka III se \xc5\xa1e enkrat vrne in meditira s prijatelji in postavlja pohi\xc5\xa1tvo v nenavadne polo\xc5\xbeaje. Medtem ko se pogovarjajo o kozmosu, zastor po\xc4\x8dasi pada.'